Vita Alexandri Macedonis (Pseudo-Callisthenes)
Vita Alexandri Macedonis (Graece Βίος Ἀλεξάνδρου τοῦ Μακεδόνος) est narratio fabulosa (sed partim e fontibus historicis sumpta) de origine et rebus gestis Alexandri Magni. Huius operis recensio antiquissima nobis cognita, interdum nuncupatione "Pseudo-Callisthenes", interdum "α" indicata, saeculo fere III p.C.n. Graece conscripta est. Nomen auctoris ignoscitur, nam attributio Callistheni, quam in libris manu scriptis recensionis β et in libro Historiarum Ioannis Tzetzae reperitur, pro certo falsa est; taliter et attributiones Aesopo in versione Latina Iuli Valerii reperta, Aristoteli in versione Armenica. Narratio convivii ultimi et mortis Alexandri, cum textu testamenti quod fertur, e fonte ut videtur historico seu semi-historico sumpta, separatim etiam Latine servatur (nomine "Liber de morte Alexandri Magni") in collectaneo "Epitome Mettensis" nuncupato. Ex hac recensione antiquissima versio versione Armenica versioque Latina prima, Iulio Valerio tributa, confectae sunt. Recensiones Graecae posteriores ("β", "γ", "δ", "ε", "λ") in pluribus libris manu scriptis exstant; e quibus versiones in aliis linguis mox factae sunt, Syriace (e qua Arabice et Aethiopice), Hebraice, Russice necnon Latina altera, a Leone archipresbytero titulo Nativitas et victoria Alexandri Magni scripta, et tertia, titulo Historia de preliis.